**Helicobacter pylori kilégzéses vizsgálat**

**A Helicobacter pylori baktérium a gyomor nyálkahártyát borító nyákrétegben él, mely az emberi gyomrot megfertőzve, helyi gyulladást idéz elő és szerepe van az atrófiás  gyomor gyulladás, a gyomor és nyombélfekély, a MALT-lymphoma, valamint a gyomorrák kialakulásában.**

Kimutatására a H. pylori kilégzéses teszt szolgál, melynek során szájon át bevehető karbamidot kap a páciens. Helicobacter pylori fertőzőttség esetén a karbamidot a gyomorban lévő baktériumok elbontják hidrogén-karbonát ionra és ammóniára. A hidrogén-karbonát szén-dioxiddá alakulva a kilélegzett levegővel távozik a szervezetből.

**Milyen előkészületet igényel a vizsgálat?**

A vizsgálat előtt egy hónappal nem ajánlott antibiotikumok vagy bizmut tartalmú gyógyszerek szedése, illetve a vizsgálat előtt 1 héttel nem lehet savlekötő gyógyszereket alkalmazni.

**A vizsgálatra éhgyomorra kell érkezni,éjfél után már NE igyon semmit és Ne fogyasszon ételt! Fogmosás, szájöblítés, mentolos cukorka, dohányzás, sem megengedett.**

**A fogmosás tiszta, fogkrémmentes fogkefével történjen, a fogmosáshoz használt kevés vizet szigorúan TILOS lenyelni!**

**A vizsgálat menete**

A vizsgálat során szájon át kerül a szervezetbe a C-karbamid, egy kapszula formájában.

* Bevétel után 10 percet várni kell, majd a páciens a légzési kártyába fújja a kilélegzett levegőt 1-4 percen át. A kártyán található egy színkódolt jelző pötty, melynek színváltozása jelzi, hogy mikor fejezhető be a fújás.
* A kártyát a vizsgálatot végző asszisztensnek át kell adni
* Az asszisztens azonnal behelyezi a mérőkészülékbe, mely automatikusan kijelzi a mérési eredményt.
* A teljes vizsgálat kb. 20 percet vesz igénybe.

## A vizsgálat ellenjavallt a következő esetekben:

* Nem javasolt a vizsgálat terhes nők esetében.
* Nem javasolt a vizsgálat elvégzése olyan páciensek részére sem, akiknél a gyomor egy részét vagy egészét eltávolították.
* Nem ajánlott 18 éven aluliak számára, illetve szoptató nők esetében a vizsgálatot követő két nap a szoptatást fel kell függeszteni.
* Nem ajánlott a készítmény bármely hatóanyagával szembeni túlérzékenység esetében
* Ha valószínűsíthető más gyomorfertőzés
* Ha valamilyen antibiotikumot vagy bizmut tartalmú vegyületet fogyasztott az elmúlt egy hónapban

Együttműködését előre is köszönjük!